**INFORMACIJA APIE KANDIDATŲ Į LAISVAS DARBO VIETAS ASMENS DUOMENŲ TVARKYMĄ**

Aplinkos projektų valdymo agentūra (toliau – Agentūra), kaip asmens duomenų valdytojas, asmens duomenis tvarko vadovaudamasi 2016 m. balandžio 27 d. Europos Parlamento ir Tarybos reglamentu (ES) Nr. 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (toliau – Bendrasis duomenų apsaugos reglamentas) ir kitais asmens duomenų apsaugą reglamentuojančiais teisės aktais.

**1. Duomenų valdytojas**

Duomenų valdytojas – Lietuvos Respublikos aplinkos ministerijos Aplinkos projektų valdymo agentūra, juridinio asmens kodas 288779560, adresas Labdarių g. 3, LT-01120 Vilnius, tel. (8 5) 272 57 58, el. paštas: apva@apva.lt

Duomenų apsaugos pareigūno kontaktiniai duomenys: tel. (8 5) 278 72 48, el. paštas: dap@apva.lt, adresas Labdarių g. 3, LT-01120 Vilnius.

Informacija apie asmens duomenų tvarkymą Agentūroje skelbiama internetinėje svetainėje [www.apva.lt](http://www.apva.lt) skiltyje „Asmens duomenų apsauga“.

**2. Asmens duomenų tvarkymo tikslas**

Asmens duomenys tvarkomi vykdant kandidatų atranką į laisvas darbo vietas ir siekiant atrinkti tinkamą kandidatą į laisvą darbo vietą.

**3. Asmens duomenų tvarkymo teisinis pagrindas**

Agentūra asmens duomenis tvarko vadovaudamasi teisės aktų reikalavimais bei vykdydama jai pavestas viešosios valdžios funkcijas (Bendrojo asmens duomenų apsaugos reglamento 6 straipsnio 1 dalies c ir e punktai).

**4. Tvarkomi asmens duomenys**

Agentūra tvarko šiuos kandidatų asmens duomenis:

- identifikaciniai duomenys (vardas, pavardė, asmens kodas, gimimo data, pilietybė ir pan.);

- kontaktiniai duomenys (gyvenamosios vietos adresas, telefono ryšio numeris, elektroninio pašto adresas ir pan.);

- pareigos, į kurias pretenduojama;

- gyvenimo ir veiklos aprašymas, duomenys apie išsilavinimą ir kvalifikaciją;

- duomenys, susiję su teistumu, dalyvavimu uždraustos organizacijos veikloje (jei taikoma);

- pokalbio su pretendentu skaitmeninis garso įrašas, komisijos protokolas (jei taikoma);

- kiti asmens duomenys, kuriuos pateikia pats asmuo ir (arba) kuriuos tvarkyti įpareigoja įstatymai ir kiti teisės aktai.

Nurodytų asmens duomenų pateikimas yra būtinas siekiant įvertinti kandidato tinkamumą užimti laisvą darbo vietą.

Kandidatuojant prašome Agentūrai neteikti asmeninės informacijos, kuri nėra reikšminga vertinant Jūsų kandidatūrą į laisvą darbo vietą.

**5. Asmens duomenų šaltiniai**

Agentūra tvarko asmens duomenis, kuriuos pretenduodami į laisvas darbo vietas pateikia kandidatai arba kurią Agentūra gauna iš kitų šaltinių pagal galiojančius teisės aktus.

**6. Asmens duomenų gavėjai**

Kandidatų į laisvas darbo vietas asmens duomenys gali būti teikiami:

* Nacionaliniam bendrųjų funkcijų centrui, teisės aktų nustatyta tvarka centralizuotai vykdančiam viešojo sektoriaus personalo administravimo funkcijas;
* Kandidatuojant per Valstybės tarnybos valdymo informacinę sistemą (toliau – VATIS), kandidatų asmens duomenys tvarkomi vadovaujantis Valstybės tarnybos valdymo informacinės sistemos nuostatais, patvirtintais 2007 m. sausio 8 d. Valstybės tarnybos departamento direktoriaus įsakymu Nr. 27V-8  „Dėl Valstybės tarnybos valdymo informacinės sistemos nuostatų ir Valstybės tarnybos valdymo informacinės sistemos duomenų saugos nuostatų patvirtinimo“;
* kompetentingoms valdžios, priežiūros arba teisėsaugoms įstaigoms laikantis teisės aktuose nustatytų reikalavimų.

Asmens duomenys nėra perduodami už ES ar EEE ribų.

**7. Asmens duomenų saugojimo laikotarpis**

Kandidatų pateikti asmens duomenys saugomi vadovaujantis Bendrųjų dokumentų saugojimo terminų rodyklėmis, patvirtintomis Lietuvos vyriausiojo archyvaro 2011 m. kovo 9 d. įsakymu Nr. V-100 „Dėl Bendrųjų dokumentų saugojimo terminų rodyklės patvirtinimo“.

Asmens duomenys gali būti saugomi ilgiau, jei tai būtina pagal teisės aktus ar ginčo, skundo išsprendimui.

**8.** **Duomenų subjektų teisės**

Kandidatai turi teisę:

* 1. prašyti susipažinti su Agentūros tvarkomais savo asmens duomenimis Bendrojo duomenų apsaugos reglamento 15 straipsnio nustatyta tvarka: gauti patvirtinimą, kad Agentūra tvarko jo asmens duomenis bei susipažinti su Agentūros tvarkomais jo asmens duomenimis ir informacija apie duomenų tvarkymo tikslus, tvarkomų duomenų kategorijas, duomenų gavėjų kategorijas, duomenų tvarkymo laikotarpį;
	2. reikalauti ištaisyti netikslius/papildyti neišsamius su juo susijusius asmens duomenis Bendrojo duomenų apsaugos reglamento 16 straipsnio nustatyta tvarka: jei kandidatas mano, kad Agentūros tvarkomi jo asmens duomenys yra netikslūs ar neteisingi;
	3. reikalauti ištrinti asmens duomenis Bendrojo duomenų apsaugos reglamento 17 straipsnio nustatyta tvarka: kai asmens duomenys tvarkomi neteisėtai, išnyko duomenų tvarkymo pagrindas ir kt.;
	4. apriboti savo asmens duomenų tvarkymą Bendrojo duomenų apsaugos reglamento 18 straipsnio 1 dalyje nurodytais konkrečiais atvejais: kai jo asmens duomenys tvarkomi neteisėtai, užginčytas duomenų tikslumas, pateiktas prieštaravimą dėl duomenų tvarkymo teisėto intereso pagrindu ir kt.;
	5. nesutikti su asmens duomenų tvarkymu Bendrojo duomenų apsaugos reglamento 21 straipsnio nustatyta tvarka;
	6. pateikti skundą priežiūros institucijai (Valstybinei duomenų apsaugos inspekcijai, juridinio asmens kodas 188607912, adresas L.Sapiegos g. 17, 10312 Vilnius, tel. 8 5 271 2804, el. paštas: ada@ada.lt), jei su juo susiję asmens duomenys yra tvarkomi pažeidžiant Bendrąjį duomenų apsaugos reglamentą ar kitų teisės aktų nuostatas.